สรรพากรเพิ่มช่องทางจ่ายภาษีผ่านบัตรเครดิต
กรมสรรพากรร่วมกับเอกชนให้บริการรับชำระภาษีผ่านบัตรเครดิต
29 ต.ค. 2565

กรมสรรพากรร่วมกับเอกชนให้บริการรับชำระภาษีผ่านบัตรเครดิต
นางสาวพัดชา พงศ์กีรติยุต รองอธิบดีกรมสรรพากร ได้ร่วมลงนามในบันทึกข้อตกลงให้บริการการรับชำระภาษีกรณีการยื่นแบบแสดงรายการภาษีผ่านระบบเครือข่ายอินเทอร์เน็ตทางเว็บไซต์ของกรมสรรพากร กับนายปิยชาติ รัตน์ประสาทพร กรรมการบริหารบริษัท ทูซีทูพี (ประเทศไทย) จำกัด 
ความร่วมมือในครั้งนี้เพื่อเพิ่มช่องทาง การชำระภาษีผ่านเทคโนโลยีสมัยใหม่ ซึ่งได้พัฒนาระบบชำระภาษีด้วยบัตรเครดิตมาสเตอร์การ์ดของทุกธนาคารในประเทศไทยผ่าน mobile application - easyBills เป็นการเพิ่มจุดบริการรับชำระภาษีในการยื่นแบบฯ ผ่านระบบอินเทอร์เน็ตมากขึ้น ช่วยเสริมสร้างความสะดวกให้แก่ผู้เสียภาษีในการทำธุรกรรมทางการเงินด้วยบัตรเครดิต เพิ่มความสะดวกสบาย ปลอดภัย และเข้าถึงผู้ใช้บริการมากยิ่งขึ้น
นางสาวพัดชา กล่าวว่า ที่ผ่านมากรมสรรพากรได้ดำเนินการร่วมมือกับหน่วยรับชำระเงินภาษีหลายหน่วยงาน ทั้งธนาคาร ไปรษณีย์ และห้างสรรพสินค้า รวมจำนวน 31 หน่วยงานแล้ว และครั้งนี้บริษัท ทูซีทูพี  เป็นหน่วยงานลำดับที่ 32 ที่ให้ความร่วมมือกับกรมสรรพากร โดยมีความพร้อมและมีความน่าเชื่อถือในการเป็นหน่วยรับชำระภาษีทางระบบอิเล็กทรอนิกส์ของกรมสรรพากร 
นอกจากนี้ ยังเป็นการสนับสนุนและอำนวยความสะดวกแก่ผู้ใช้บริการยื่นแบบและชำระภาษีทางอินเทอร์เน็ต ให้มีช่องทางการชำระภาษีมากขึ้นแล้ว ยังเป็นการสนับสนุนประเทศไทยให้ก้าวหน้า สามารถแข่งขันด้านการทำธุรกรรมทางอิเล็กทรอนิกส์ให้เข้าสู่ระดับสากลได้อีกทางหนึ่ง ซึ่งเป็นความตั้งใจของกรมสรรพากรที่มุ่งมั่นมอบบริการที่ดี เพื่อให้ผู้เสียภาษีได้รับความพึงพอใจมากที่สุด